Leijonien NHL-tähdet ovat tohkeissaan Lauri Marjamäen yllätyskikasta: "Veskari lensi selälleen"
Näin KHL-hyökkääjä Antti Pihlström kommentoi Suomi-Kanada -peliä.
Lauri Marjamäki veti takataskusta Tami Tammisenkin tutuksi tekemän kikan, kun hän laittoi lauantain Kanada-otteluun Leijonien ykkösylivoimaan viisi hyökkääjä. Jäällä olivat samaan aikaan Mikko Rantanen, Sebastian Aho, Teuvo Teräväinen, Mikael Granlund ja Veli-Matti Savinainen.
Leijonien NHL-tähdet olivat tohkeissaan kikasta.
- Miksei pelattaisi niin, Aho aloitti.
- Lauantaina voitettiin erikoistilanteet ton tasoista joukkuetta vastaan. Teuvo pystyy niin hyvin pelaamaan viivassa. Ja ollaan koko kausi pelattu sillä tavoin NHL:ssä, että ollaan jääty niille paikoille, mitä on. Ei se ihan uutena tule, Aho tuumi.
Hän sanoo, ettei ole ainakaan koskaan aikuisuransa aikana pelannut viidellä hyökkääjällä ylivoimaa. Rantasella on sama tilanne.
- Teuvo on Carolinassa pelannut keskellä, se on hyvä siinä, niin se ylivoima toimii. Aika valmiina tosin pitää olla, kun on viisi hyökkääjää, niin ei kukaan ajattele puolustamista. Puhuttiin ennen lauantain peliä, että pitää olla valmiina, kun Kanada lähtee alivoimalla iskemään vastaan, Rantanen analysoi.
Häntäkin kutkutti hyökkääjien kvintetti.
- Aika paljon siinä on taituruutta.
Hyökkääjien viisikko onnistui kerran maalinteossa Kanadaa vastaan.
- Siinä oli sovittu peli. Granlund antoi pohjaan, mä nousin esiin ja veskari lensi selälleen.
Rantasen rystynosto oli tyylikäs.
- Aina sitä rystyä koittaa harjoitella, että kun pelissä tulee paikka, niin saa laitettua sisään.
Coloradon tähti löysi kvintetin pelistä petrattavaa.
- Aika paljon saatiin paikkoja, mutta suoraviivaisuutta pitää saada lisää.